**Maksātnespējas procesa administratorei**

**/Administratore/**

Paziņošanai e-adresē

**Par maksātnespējas procesa administratores /Administrators/ rīcības pārbaudi**

**/pers. A/ maksātnespējas procesā**

Ar /tiesas nosaukums/ /datums/ spriedumu civillietā /lietas numurs/ pasludināts /pers. A/ (turpmāk – Parādniece) maksātnespējas process un par Parādnieces maksātnespējas procesa administratori (turpmāk – administrators) iecelta /Administratore/, amata apliecības /numurs/, (turpmāk – Administratore).

Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp administratoru uzraudzību.

Pamatojoties uz Maksātnespējas likuma 174.1panta 1. punktu, Maksātnespējas kontroles dienests veica Administratores rīcības pārbaudi Parādnieces maksātnespējas procesā, kuras ietvaros Administratores rīcībā konstatēja normatīvo aktu pārkāpumu.

**[1] Par Administratores rīcību, pieprasot Parādniecei segt izdevumus, kas nav iekļauti Maksātnespējas likuma 172. pantā.**

[1.1] No Elektroniskās maksātnespējas uzskaites sistēmas (turpmāk – EMUS) redzams, ka Administratore 2024. gada 14. jūnijā Parādniecei nosūtījusi rēķinu par 16,46 *euro* (turpmāk – Rēķins). Rēķinā tiek lūgts Parādniecei veikt samaksu par Firmas.lv izziņu 8,47 *euro* un citiem maksātnespējas procesa izdevumiem 7,99 *euro*.

[1.2] Administratorei lūgts[[1]](#footnote-1) iesniegt Maksātnespējas kontroles dienestā Parādnieces maksātnespējas procesa izmaksu pamatojošos dokumentus, par kuriem izrakstīts Rēķins un sniegt informāciju, kādas izmaksu pozīcijas veido "citi maksātnespējas procesa izdevumi" 7,99 *euro* apmērā.

[1.3] Maksātnespējas kontroles dienestā saņemti Administratores paskaidrojumi[[2]](#footnote-2), ka izdevumi attiecināmi uz Parādnieces maksātnespējas procesu un tie atbilst normatīvajiem aktiem.

Administratore paskaidrojusi, ka Parādniece ir Krievijas Federācijas pilsone, tādēļ maksātnespējas procesā nepieciešama nepārtraukta Parādnieces pārbaude saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Novēršanas likums) normām un Starptautisko un Latvijas Republikas nacionālo sankciju likuma (turpmāk – Sankciju likums) normām. Minētā pienākuma izpildes nodrošināšanai pasūtīta informācija no Firmas.lv un dokumenti izdrukāti, jo elektroniska dokumentu glabāšana, Administratores ieskatā, ir nedroša.

Paskaidrojumiem pievienoti dokumenti, kas norāda, ka 2024. gada 8. jūnijā /SIA "Nosaukums A"/, /reģistrācijas numurs/, izrakstīja Administratorei rēķinu par sniegtajiem pakalpojumiem, proti, Administratorei sniegta informācija no Firmas.lv par Parādnieci. Pakalpojuma izmaksas sastādīja 8,47 *euro*. Rēķina pavadzīmes apmaksu veikusi Administratore no saviem naudas līdzekļiem un pēc tam lūgusi Parādnieci šīs izmaksas kompensēt no Parādnieces naudas līdzekļiem.

2024. gada 13. jūnijā /SIA "Nosaukums B"/, /reģistrācijas numurs/, piegādājis Administratorei vienu papīra paku un arhīva klipsi. Pavadzīmē norādīts saimnieciskā darījuma apraksts: preču piegāde Parādnieces maksātnespējas procesam. Preces piegādātas 7,99 *euro* vērtībā, pavadzīmes apmaksu veikusi Administratore no saviem naudas līdzekļiem un pēc tam lūgusi Parādnieci šīs izmaksas kompensēt no Parādnieces naudas līdzekļiem.

[1.4] Administratorei nosūtīts papildu paskaidrojumu pieprasījums, kurā lūgts[[3]](#footnote-3) sniegt informāciju, vai Parādniece apmaksājusi Rēķinu; vai Rēķinā iekļautās izmaksu pozīcijas ir uzskatāmas par Parādnieces maksātnespējas procesa tiešajām vai netiešajām izmaksām; norādīt, kurā tieši Maksātnespējas likuma 172. pantā norādītajā izmaksu pozīcijā, Administratores ieskatā, iekļaujas Rēķinā iekļautās pozīcijas; paskaidrojumus, kādēļ izmantots Firmas.lv, kas faktiski ir datu atkalizmantotājs[[4]](#footnote-4), maksas pakalpojums, nevis iegūta bezmaksas informācija no publiskajām datu bāzēm, reģistriem; paskaidrojumus, kādu tieši informāciju Administratore saņēma no Firmas.lv, kas attiecināma uz Parādnieces pārbaudi saskaņā ar Novēršanas likuma normām un Sankciju likuma normām, ko Administratore nevarēja iegūt bez maksas no publiskajām datu bāzēm un reģistriem.

[1.5] Administratore paskaidrojusi[[5]](#footnote-5), ka Parādniece Rēķinu apmaksājusi pilnā apmērā 2024. gada 17. jūnijā.

Saskaņā ar judikatūras nolēmumiem rēķinā iekļautās izmaksu pozīcijas ir uzskatāmas par Parādnieka maksātnespējas procesa tiešajām izmaksām. Administratore paskaidrojumos atsaucas uz Latvijas Republikas Senāta (turpmāk – Senāts) nolēmumu[[6]](#footnote-6) un norāda, ka likumdevējs nebija paredzējis sasniegt maksātnespējas procesa mērķus, atbrīvojot parādnieku no citu izdevumu, kas ir nepieciešami maksātnespējas procesa norisei, samaksas. Primāri visi fiziskās personas maksātnespējas procesa izdevumi ir jāsedz parādniekam, nevis administratoram.

Ar Firmas.lv palīdzību noskaidrots, vai ir/bija juridiska persona vai vienība, kas atrodas/atradās Parādniecesīpašumā.

Firmas.lv datubāzē var pārliecinies, vai Parādniece ir iekļauta Latvijas vai starptautiskajos sankciju sarakstos: Eiropas Savienības (turpmāk – ES), Apvienoto Nāciju Organizācijas (turpmāk – ANO), Apvienotās Karalistes (turpmāk – UK), Amerikas Savienoto Valstu Ārvalstu aktīvu kontroles biroja (turpmāk – OFAC), Kanādas un Austrālijas sankciju sarakstos. Neviena cita datubāze Latvijā nenodrošina iespēju pārliecinies, vai Parādniece nav (ir) iekļauta visos iepriekš minētajos sankciju reģistros.

Bezmaksas informācija no publiskajām datu bāzēm ir iegūta, bet tā nav pietiekoša. Finanšu izlūkošanas dienesta (turpmāk – FID) sankciju meklētājā nav pieejama informācija par visiem sankciju veidiem, kā arī nav pieejama informācija par personām, kuras uzskatāmas par sankciju sarakstā iekļautas persona kontrolē vai īpašumā esošām.

Paskaidrojumiem pievienotā izziņa no Firmas.lv norāda, ka Administratorei sniegta vēsturiska informācija par to, ka Parādniecei piederējis individuālais komersants, kas likvidēts 2015. gadā un informācija par Parādnieces maksātnespējas procesu. Parādnieces pārbaudi sankciju sarakstos Administratore veikusi, izmantojot Firmas.lv mājas lapā pieejamo bezmaksas rīku.

**Izvērtējot Maksātnespējas kontroles dienesta rīcībā esošo informāciju, Administratores sniegtos paskaidrojumus un Maksātnespējas likuma normas, secināms turpmāk minētais.**

**[2] Par Administratores rīcību, pieprasot Parādniecei segt izdevumus, kas nav iekļauti Maksātnespējas likuma 172. pantā.**

[2.1] Maksātnespējas likuma 26. panta otrā daļa nosaka, ka administrators nodrošina efektīvu un likumīgu fiziskās personas maksātnespējas procesa norisi un mērķu sasniegšanu. Proti, administratora darbībām vienlaikus jāatbilst efektivitātes principam un likuma normām. Efektivitātes princips noteic, ka maksātnespējas procesa ietvaros piemērojami tādi pasākumi, kas ļauj ar vismazāko resursu patēriņu vispilnīgāk sasniegt procesa mērķi. Savukārt jēdziens "likumīgs" paredz, ka administratoram maksātnespējas procesā jādarbojas ar likumu piešķirto pilnvaru ietvaros, nodrošinot, ka viņa darbības atbilst ne tikai spēkā esošajiem normatīvajiem aktiem, bet arī tiesību sistēmai kopumā.

Maksātnespējas likuma 172. panta pirmajā daļā noteikts, ka izmaksas, kas parādniekam rodas pēc fiziskās personas maksātnespējas procesa pasludināšanas, tiek iedalītas fiziskās personas maksātnespējas procesa tiešajās un netiešajās izmaksās.

Atbilstoši Maksātnespējas likuma 172. panta otrajai un ceturtajai daļai tiešās izmaksas ir izmaksas, kas saistītas ar fiziskās personas maksātnespējas procesa nodrošināšanu: 1) izdevumi sludinājumu ievietošanai, izsoļu organizēšanai, norēķinu konta atvēršanai, apkalpošanai un slēgšanai; 2) izdevumi par pasta korespondences nosūtīšanas pakalpojumiem; 3) izdevumi, kas saistīti ar fiziskās personas mantas vērtēšanu; 4) izdevumi par notāra pakalpojumiem; 5) izdevumi, kas saistīti ar fiziskās personas mantas uzturēšanu, ja tā ir nodota administratoram, un darījumu pārbaudi, kā arī mantas un darījumu apdrošināšanu. Savukārt netiešās izmaksas ir parādnieka uzturēšanas izmaksas pēc fiziskās personas maksātnespējas procesa pasludināšanas: 1) uzturēšanas izdevumi; 2) kārtējie nodokļu un nodevu maksājumi; 3) kārtējie uzturlīdzekļu maksājumi; 4) likumiskie maksājumi un maksājumi, kas izriet no tiem līgumiem, kuri tiek turpināti vai šajā likumā noteiktajā kārtībā noslēgti pēc fiziskās personas maksātnespējas procesa pasludināšanas (piemēram, administratīvie sodi, īres maksa, maksa par komunālajiem pakalpojumiem utt.); 5) izdevumi, kas saistīti ar trešajām personām piederošās mantas uzturēšanu līdz tās nodošanai šīm personām; 6) sprieduma izpildes izdevumi, ciktāl tie nav segti saskaņā ar Civilprocesa likumu.

Likumdevējs Maksātnespējas likuma 172. panta otrajā un ceturtajā daļā ir konkrēti uzskaitījis, kādas izmaksas ir uzskatāmas par fiziskās personas maksātnespējas procesa tiešajām un netiešajām izmaksām, kas ir sedzamas no parādnieka mantas vai no parādnieka līdzekļiem, ko viņš ir tiesīgs paturēt sev uzturēšanas izmaksu segšanai. Secināms, ka tiesību normas formulējums nepieļauj interpretāciju un noteiktais fiziskās personas maksātnespējas procesa izdevumu uzskaitījums ir izsmeļošs. Līdz ar to Administratore nepamatoti paplašinājusi maksātnespējas procesa tiešo izmaksu uzskaitījumu.

Tāpat Administratores atsauce uz Senāta nolēmumu[[7]](#footnote-7) nav pamatota. Proti, Senāts nolēmumā skatīja jautājumu par to, vai par ienākumu, kas gūts no nekustamā īpašuma atsavināšanas maksātnespējas procesa laikā, ir jāmaksā iedzīvotāju ienākuma nodoklis, konkrēti – nodoklis no kapitāla pieauguma. Ņemot vērā minēto, šis Senāta nolēmums nav attiecināms uz konkrēto gadījumu, kad Administratore ir pieprasījusi Parādniecei segt kancelejas izmaksas un izmaksas, kas Administratorei radušās veicot personas pārbaudi saskaņā ar Novēršanas likuma un Sankciju likuma normām.

Rēķinā iekļautās izmaksas likumdevējs nav paredzējis segt parādniekam ne kā tiešās izmaksas, ne kā netiešās izmaksas. Administratores izvēle veikt dokumentu glabāšanu papīra formā un saņemt maksas izziņu ar informāciju, ko Administratorei ir iespējams iegūt bez maksas[[8]](#footnote-8), nedrīkst pasliktināt Parādnieces mantisko stāvokli. Proti, Administratore nedrīkstēja lūgt Parādniecei segt izmaksas, ko likumdevējs Maksātnespējas likumā nav iekļāvis kā tādas, kas būtu sedzamas no Parādnieces mantas vai naudas līdzekļiem, līdz ar to Parādniecei nebija pienākums segt šādas izmaksas.

[2.2] Rēķinā iekļautās izmaksas, kas saistītas ar dokumentu glabāšanu papīra formā un Parādnieces pārbaudi saskaņā ar Novēršanas likuma un Sankciju likuma normām, ir ne tikai neatbilstošas Maksātnespējas likuma 172. pantam, bet nav pamatotas arī pēc būtības.

[2.2.1] Saskaņā ar Sankciju likuma 2. panta pirmo daļu un 11. panta pirmo daļu Latvijā tieši piemērojamas un attiecināmas ir Latvijas nacionālās sankcijas, ES un ANO sankcijas. Sankciju likumā noteiktajos gadījumos Latvijā ir piemērojamas arī ES dalībvalsts vai NATO dalībvalsts noteiktās sankcijas (piemēram, ASV OFAC sankcijas vai UK noteiktās nacionālās sankcijas, utt.), tomēr šīs sankcijas Latvijā nav tieši piemērojamas[[9]](#footnote-9).

FID sankciju meklētājs atspoguļo sankciju subjektus, kuri iekļauti ES noteikto sankciju sarakstos, ANO mērķēto finanšu sankciju sarakstos un Latvijas nacionālo sankciju sarakstā, līdz ar to FID sankciju meklētājs nodrošina personas pārbaudi atbilstoši Latvijā tieši piemērojamo sankciju apmēram. Arī Maksātnespējas kontroles dienesta izstrādātajās vadlīnijās[[10]](#footnote-10) norādīts, ka maksātnespējīgā subjekta pārbaude veicama FID tīmekļa vietnē [www.sankcijas.fid.gov.lv](http://www.sankcijas.fid.gov.lv). Administrators var veikt papildu personas pārbaudi citos sankciju reģistros, piemēram, OFAC[[11]](#footnote-11), tomēr jebkuram personas izpētes apjomam ir jāatbilst personai piemītošajam sankciju riskam. Proti, administratoram nav nepieciešams veikt personas pārbaudi visos pastāvošajos sankciju sarakstos.

Ievērojot minēto, norādāms, ka Administratorei ir iespēja veikt Latvijā tieši piemērojamo sankciju sarakstā pārbaudi par personu bez maksas. Turklāt Administratores paskaidrojumiem pievienotie dokumenti norāda, ka Parādnieces pārbaudi sankciju sarakstā Administratore veikusi, izmantojot Firmas.lv mājas lapā[[12]](#footnote-12) pieejamo bezmaksas rīku. Līdz ar to nav pamatoti Administratores paskaidrojumi, ka maksas izziņas saņemšana no Firmas.lv ir saistīta ar sankciju sarakstu pārbaudi.

Papildus norādāms, ka Administratore nevar radīt papildu izmaksas Parādnieces maksātnespējas procesā un lūgt Parādniecei šādas izmaksas segt gadījumā, ja Administratore izvēlas izmantot maksas pakalpojumus, tā vietā, lai saņemtu informāciju bez maksas. Par šādām procesa izmaksām Administratore ir atbildīga personīgi.

[2.2.2] Firmas.lv datubāzē tiek atspoguļota informācija, ko ir iespējams iegūt arī no Latvijas Republikas Uzņēmumu reģistra. Proti, informāciju, ka Parādniecei piederējis individuālais komersants, Administratore, atbilstoši Maksātnespējas likuma 27. panta pirmās daļas 2. punktam, varēja saņemt bez maksas, vēršoties ar informācijas pieprasījumu Latvijas Republikas Uzņēmumu reģistrā.

Norādāms, ka likumdevējs caur Maksātnespējas likuma regulējumu ir nodrošinājis to, ka administrators no valsts un pašvaldību institūcijām fizisko personu maksātnespējas procesā nepieciešamo informāciju var saņemt bez maksas. Līdz ar to nav pamatota Administratores rīcība, lūdzot Parādniecei segt izmaksas, kas saistītas ar izziņas saņemšanu no Firmas.lv. par Parādnieces dalību juridiskajā personā. Atkārtoti norādāms, ka Administratore nevar radīt papildu izmaksas Parādnieces maksātnespējas procesā un lūgt Parādniecei šādas izmaksas segt gadījumā, ja maksātnespējas procesā informācija, ko iespējams iegūt bez maksas, ir iegūta kā maksas pakalpojums. Par šādām procesa izmaksām Administratore ir atbildīga personīgi.

[2.2.3] No Novēršanas likuma 11.1 panta pirmās daļas 5.punkta un 37. panta regulējuma izriet, ka administratoram ir jādokumentē un jāsaglabā visa klienta izpētes laikā iegūtā informācija un dokumenti, tomēr normatīvais regulējums neuzliek Administratorei par pienākumu izpētes dokumentus uzglabāt tieši papīra formā.

Secināms, ka Administratores vēlme organizēt dokumentu glabāšanu papīra formā ir viņas personīgā izvēle, nevis nepieciešamība. Papildus norādāms, ka savos paskaidrojumos Administratore nav norādījusi uz objektīviem apstākļiem, kas pamatotu ar Parādnieces maksātnespējas procesu saistīto dokumentu glabāšanu papīra formātā. Ievērojot minēto, secināms, ka Administratore nepamatoti ir lūgusi Parādniecei segt kancelejas preču iegādes izmaksas.

[2.3] Ņemot vērā visu iepriekš minēto, secināms, ka Administratores sniegtie paskaidrojumi neattaisno Firmas.lv maksas izziņas saņemšanas nepieciešamību. Maksas izziņas saņemšana no Firmas.lv un dokumentu glabāšana papīra formā ir Administratores subjektīvā izvēle, nevis nepieciešamība vai ar likumu uzlikts pienākums. Proti, valsts ir nodrošinājusi Administratori ar rīkiem un normatīvo regulējumu, lai Parādnieces pārbaudi saskaņā ar Novēršanas likuma un Sankciju likuma normām varētu veikt bez maksas. Administratore šī pienākuma izpildē var izmantot maksas pakalpojumus un elektroniskus dokumentus glabāt papīra formā, bet tādā gadījumā šādas izmaksas ir jāsedz Administratorei, nevis Parādniecei.

Secināms, ka Administratore Parādnieces maksātnespējas procesā ne tikai lūdza segt Parādniecei izmaksas, ko likumdevējs Maksātnespējas likumā nav iekļāvis kā tādas, kas būtu sedzamas no Parādnieces mantas vai naudas līdzekļiem, bet radītās izmaksas nav atzīstamas arī par pamatotām. Administratore, izrakstot Parādniecei Rēķinu par izdevumiem, kas Administratorei radušies veicot dokumentu glabāšanu papīra formā un veicot Parādnieces pārbaudi saskaņā ar Novēršanas likuma un Sankciju likuma normām, nav ievērojusi Maksātnespējas likuma 26. panta otrās daļas prasības kopsakarā ar 172. panta otrās daļas noteikumiem.

[3] Izvērtējot šā lēmuma norādīto izvērtējumu un pamatojoties uz norādītajām tiesību normām, kā arī Maksātnespējas likuma 173. panta pirmo daļu, 174.1 panta 1. punktu, 174.2 panta pirmās daļas 7. punktu, 175. panta pirmās daļas 2. punktu,

**NOLĒMU:**

**Atzīt,** ka maksātnespējas procesa administratore /Administrators/, /amata apliecības numurs/, /pers. A/ maksātnespējas procesā, izrakstot Parādniecei rēķinu par izdevumiem 16,46 *euro* apmērā, kas Administratorei radušies veicot dokumentu glabāšanu papīra formā un veicot Parādnieces pārbaudi saskaņā ar Novēršanas likuma un Sankciju likuma normām, nav ievērojusi Maksātnespējas likuma 26. panta otrās daļas prasības kopsakarā ar 172. panta otrās daļas noteikumiem.

**Uzlikt** maksātnespējas procesa administratorei /Administratore/, amata apliecības numurs/, tiesisko pienākumu nekavējoties, bet ne vēlāk kā līdz **2024. gada 14. augustam**, atmaksāt /pers. A/ tās samaksātos naudas līdzekļus 16,46 *euro* apmērā un iesniegt Maksātnespējas kontroles dienestā informāciju par iepriekš norādītā tiesiskā pienākuma izpildi, pievienojot pamatojošus dokumentus.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur Maksātnespējas kontroles dienesta lēmuma darbību.

Direktore I. Šteina

DOKUMENTS IR PARAKSTĪTS AR DROŠU ELEKTRONISKO PARAKSTU

1. Maksātnespējas kontroles dienesta 2024. gada 19. jūnija paskaidrojumu pieprasījums /paskaidrojumu numurs/. [↑](#footnote-ref-1)
2. Administratores 2024. gada 2. jūlija paskaidrojumi /paskaidrojumu numurs/. [↑](#footnote-ref-2)
3. Maksātnespējas kontroles dienesta 2024. gada 9. jūlija papildu paskaidrojumu pieprasījums /pieprasījuma numurs/. [↑](#footnote-ref-3)
4. Saskaņā ar publiski pieejamo informāciju Firmas.lv datubāzes aktualizēšana notiek, izmantojot dažādus oficiālos un publiski pieejamos avotus, tādus kā: Latvijas Republikas Uzņēmumu reģistrs, Valsts Zemes dienests, Centrālā statistikas pārvalde u.c. Pieejams: <https://www.firmas.lv/lv/par-mums>, aplūkots 30.07.2024. [↑](#footnote-ref-4)
5. Administratores 2024. gada 22. jūlija paskaidrojumi /paskaidrojumu numurs/. [↑](#footnote-ref-5)
6. Latvijas Republikas Senāta Administratīvo lietu departamenta 2022. gada 12. decembra spriedums lietā Nr. A420316017, SKA-45/2022. [↑](#footnote-ref-6)
7. Latvijas Republikas Senāta Administratīvo lietu departamenta 2022. gada 12. decembra spriedums lietā Nr. A420316017, SKA-45/2022. [↑](#footnote-ref-7)
8. Saskaņā ar Maksātnespējas likuma 27. panta pirmās daļas 2. punktu administratoram ir tiesības pieprasīt un saņemt no valsts un pašvaldību institūcijām bez maksas to rīcībā esošo fiziskās personas maksātnespējas procesā nepieciešamo informāciju par parādnieku. [↑](#footnote-ref-8)
9. Papildus skatīt FID informatīvo materiālu, jautājums Nr. 1.10 "Kādos gadījumos un kurām personām ir pienākums ievērot noteiktas ES dalībvalsts vai NATO dalībvalsts noteiktas sankcijas?", pieejams: <https://sankcijas.fid.gov.lv/uploads/biezak-uzdotie-jautajumi.pdf>, aplūkots 30.07.2024. [↑](#footnote-ref-9)
10. Vadlīnijas Starptautisko un Latvijas Republikas nacionālo sankciju likumā noteikto prasību ievērošanai maksātnespējas procesa administratoriem, pieejams: https://www.mkd.gov.lv/lv/starptautisko-un-latvijas-republikas-nacionalo-sankciju-likuma-noteikto-prasibu-ieverosana-maksatnespejas-procesa-administratoriem?utm\_source=https%3A%2F%2Fwww.google.com%2F [↑](#footnote-ref-10)
11. Sankciju saraksts ir pieejams OFAC mājaslapā: https://sanctionssearch.ofac.treas.gov/. [↑](#footnote-ref-11)
12. Sankciju saraksti. Pieejams: https://www.firmas.lv/lv/sankcijas, aplūkots 30.07.2024. [↑](#footnote-ref-12)